b'\n_START_ARTICLE_\nBranimir (hrva\xc5\xa1ki knez)\n_START_SECTION_\n\xc5\xbdivljenje\n_START_PARAGRAPH_\nO Branimirjevem izvoru nimamo jasnih podatkov, \xc4\x8deprav je mo\xc5\xbeno, da je pripadal Trpimirovi\xc4\x87em. Lahko pa bi bil tudi Domagojev sin. Na oblast je pri\xc5\xa1el leta 879, ko je kot nasprotnik bizantinske nadoblasti izpodrinil in ubil kneza Zdeslava. Na oblasti se je obdr\xc5\xbeal 13 let, nasledil ga je Muncimir.\n_START_SECTION_\nBranimirjeva vladavina\n_START_PARAGRAPH_\nBranimir je bil kot nasprotnik bizantinske politike naslonjen na pape\xc5\xa1ki Rim. V tem \xc4\x8dasu je namre\xc4\x8d Bizanc dal pape\xc5\xa1kemu Rimu proste roke nad vzhodnim Jadranom. Obenem se je Branimir na za\xc4\x8detku svoje vladavine morda naslonil na Franke, a se je v tem primeru uspel otresti njihove nadoblasti. Kljub povezavi z Rimom pa je uspel vzpostaviti dobre odnose tudi z bizantinskim vladarjem Vasilijem I.: povzel je Zdeslavovo politiko ponujanja miru Bizantincem v zameno za davek mogori\xc5\xa1, ki so ga Branimirju pri\xc4\x8dela pla\xc4\x8devati dalmatinska bizantinska mesta. Ta davek je za vrsto generacij postal dohodek hrva\xc5\xa1kega vladarja. Leta 887 je novi do\xc5\xbe Pietro Candiano spro\xc5\xbeil dva neuspe\xc5\xa1na voja\xc5\xa1ka pohoda proti Neretljanom in v drugem pohodu tudi sam izgubil \xc5\xbeivljenje. Odtlej so Bene\xc4\x8dani vse do leta 996 Hrvatom pla\xc4\x8devali letni tribut, s \xc4\x8dimer so se dohodki hrva\xc5\xa1kega vladarja \xc5\xa1e pove\xc4\x8dali._NEWLINE_Pod Branimirjem ni bilo ve\xc4\x8d bizantinske nadoblasti, pa tudi frankovske ne. Hrva\xc5\xa1ka je tedaj postala neodvisna in samostojna dr\xc5\xbeava. Prvi\xc4\x8d je omenjeno tudi etni\xc4\x8dno ime dr\xc5\xbeave Hrva\xc5\xa1ke, saj je Branimir v nekem cerkvenem napisu v letu 888 omenjen kot knez Hrvatov (Dux Croatorum). Branimirja je z nazivom knez Hrvatov imenoval tudi pape\xc5\xbe Janez VIII., ki si je z Branimirjem dopisoval. To je pomenilo nekak\xc5\xa1no mednarodno priznanje neodvisne dr\xc5\xbeave, saj je pape\xc5\xbe s svojim dopisovanjem pokazal, da na vzhodnojadranski obali obstajata vladar in dr\xc5\xbeava, ki sta vredna njegovega nagovora.'